*Tämä artikkeli kertoo kulkuneuvosta. Tietokoneviruksesta kertoo artikkeli Ambulanssi (tietokonevirus).*
Ambulanssi Erottajan paloaseman edessä.
Rheinmetall YAK sotilasambulanssi.
**Ambulanssi** eli **ensihoitoyksikkö** on ensihoitoa tukemaan varusteltu kulkuneuvo, jonka tarkoituksena on lisäksi kuljettaa ensihoitohenkilökunta potilaan luokse. Ambulanssi voi myös kuljettaa potilaan sairaalaan, mikäli tämä on tarpeellista potilaan luona annetun ensihoidon jälkeen.

Historia
--------

Sana *ambulanssi* tulee latinan sanasta *ambulare* merkityksessä ’kulkea läpi, kävellä’, mikä viittaa tapaan antaa hoitoa potilaille ja kuljettaa potilaita kantamalla tai kärryissä. Alun perin sana tarkoitti liikuteltavaa sairaalaa, joka seurasi armeijan liikkeitä. Yhdysvaltain sisällissodan aikana haavoittuneita kuljettivat pois taistelukentältä ambulanssikärryt. Kenttäsairaaloita kutsuttiin ambulansseiksi vielä Saksan–Ranskan sodan aikana (1870) ja Turkin ja Serbian konfliktissa 1876. Ambulansseiksi niitä kutsuttiin myös jo 1854 Krimin sodan aikana. Asutuskeskusten kasvaessa hevosvetoisia sairaankuljetusvaunuja alettiin käyttää myös siviilissä ja niitä hankkivat sairaalat, kaupungit ja sairaanhoitoa harjoittaneet järjestöt. Hevoskyyti ei kuitenkaan ollut sairaankuljetuksessa varsinkaan lyhyehköillä matkoilla mitenkään ylivoimaista käsin kannettaviin paareihin verrattuna. Suomessa otettiin käyttöön ensimmäiset hevosvetoiset sairaankuljetusvaunut Turussa vuonna 1901.

Käsite ambulanssi-ajoneuvo syntyi käytännössä vasta autojen myötä. Saksassa alettiin käyttää autoja sairaankuljetuksessa 1900-luvun ensimmäisen vuosikymmenen aikana, mutta kehitys oli tässä suhteessa melko hidasta. Vuonna 1914 Saksan 53 yli 80 000 asukkaan kaupungissa oli yhteensä 54 varsinaista sairaankuljetusautoa. Ensimmäinen maailmansota vauhditti kuitenkin kehitystä ja sodan päättyessä Saksan armeijan käytössä oli jo 3 124 sairasautoa.

Ambulanssien varustelu
----------------------

Italialainen ambulanssi ja sen henkilökuntaa.
Ainakin suomalaiset ambulanssit voidaan jakaa kahteen ryhmään niiden hoitovalmiuden perusteella: perustaso, laajennettu perustaso ja hoitotaso. Suomessa perustason ambulanssin miehistönä on yleensä palomies-sairaankuljettajia tai lähihoitajia. Laajennetun perustason tai hoitotason ambulanssin miehistö voi koostua kahdesta ensihoitajasta (AMK) tai sairaanhoitajasta tai perustason ja hoitotason ensihoitajaparista.

Ambulanssi sisäpuolelta.
#### Perustason ambulanssin hoitovälineistöä

Perustason ambulanssin välineistö vaihtelee hieman alueen ja palveluntuottajan mukaan, mutta siihen voi kuulua esimerkiksi:

* Paarit
* Tyhjiöpatja ja tukikaulurit ym. tukivälineistö
* Verenpainemittari ja stetoskooppi
* Syke- ja happisaturaatiomittari
* Kuumemittari
* Verensokerimittari
* Intubaatiovälineet, eri kokoisia nielutuubeja
* Happipullo ja hapenantovälineistö (kiinteä ja kannettava)
* CPAP-välineistö uniapneaan
* EtCO2-mittari eli uloshengityksen hiilidioksidipitoisuuden mittauslaitteisto
* Haavojen ja palovammojen hoitovälineet
* Manuaalikäyttöinen defibrillaattori ja 14-kanavainen EKG-laite lähetysmahdollisuudella
* Infuusiovälineistö eli nesteytysvälineistö
* Alkometri
* Kantotuoli
* Elvytyslääkkeet (adrenaliini) ja -välineistöä
* Muut perustason lääkkeet (esim. astma- ja allergialääkkeet)
* Nebulisaattori

#### Laajennetun perustason ambulanssin hoitovälineistöä

Perustason ambulanssin välineistön lisäksi:

* Suonensisäiset kipulääkkeet
* Rytmihäiriölääkkeet
* Elvytyslääkkeet (adrenaliinin lisäksi esimerkiksi amiodaroni)
* Välineistö jännitysilmarinnan hoitamiseen

#### Hoitotason ambulanssin hoitovälineistöä

Laajennetun perustason ambulanssin välineistön lisäksi:

* Ruiskupumppu
* Ulkoinen sydämentahdistin
* Liuotushoitomahdollisuus
* Lisäksi hoitotason yksikkö eroaa erinäisillä toimenpiteillä perustasoisesta ambulanssista

Katso myös
----------

* Ambulanssit Suomessa

Lähteet
-------

* Lehtomäki, Kirsti (toim.): *Suomi turvassa 100 vuotta – ajoneuvot suomalaisten turvana (Mobilia-vuosikirja 2017)*. Kangasala: Mobilia-säätiö, 2017. ISBN 978-952-67739-6-4.

### Viitteet

1. ↑  How Products Are Made: Ambulance How products are made.  Arkistoitu 25 maaliskuu 2007. Viitattu 2 June 2007.
2. ↑  *Oxford English Dictionary* ambulance definition 1
3. ↑  Civil War Ambulance Wagons
4. ↑  The memoirs of Charles E. Ryan *With An Ambulance Personal Experiences And Adventures With Both Armies 1870–1871*  (Arkistoitu – Internet Archive) and of Emma Maria Pearson and Louisa McLaughlin *Our Adventures During the War of 1870*  (Arkistoitu – Internet Archive)
5. ↑  Emma Maria Pearson and Louisa McLaughlin *Service in Servia Under the Red Cross*  (Arkistoitu – Internet Archive)
6. ↑  *Oxford English Dictionary* ambulance definition 2a
7. 1 2 3  Lehtomäki (toim.) 2017, s. 38.

Aiheesta muualla
----------------

* Kuvia tai muita tiedostoja aiheesta **Ambulanssi** Wikimedia Commonsissa

* Suomen Sairaankuljetusliitto ry